Suomen elokuvasäätiö Katajanokalla.
**Suomen elokuvasäätiö** (ruots. *Finlands filmstiftelse*) on vuonna 1969 perustettu yksityisoikeudellinen säätiö. Sen tarkoituksena on edistää ja kehittää suomalaista elokuva- ja audiovisuaalista kulttuuria Suomessa ja ulkomailla.

Elokuvasäätiö tukee suomalaista elokuva- ja muuta kuvaohjelmatuotantoa, elokuvien ja muiden kuvaohjelmien levittämistä ja esittämistä sekä kotimaassa että ulkomailla ja muilla vastaavin keinoin vahvistaa elokuva- ja audiovisuaalista kulttuuria Suomessa ja tukea elokuvan ja elokuvantekijöiden kansainvälistymistä. Säätiö toimii Helsingin Katajanokalla. Elokuusta 2016 lähtien säätiön toimitusjohtajana on ollut Lasse Saarinen. Elokuvasäätiöllä on 29 työntekijää.

Historia ja toiminta
--------------------

Elokuvasäätiö aloitti toimintansa helmikuun alussa 1970. Perustamissopimuksen allekirjoittivat opetusministeriö, Suomen Elokuvateatterinomistajain Liitto, Suomen elokuvatoimistojen liitto sekä Suomen filmivalmistajien liitto.

Suomen opetus- ja kulttuuriministeriö myöntää säätiölle määrärahoja elokuvien tuotannon ja jakelun, esittämisen sekä elokuvakulttuurin tukemiseksi. Elokuvasäätiön tukitoiminta on tärkeää erityisesti pitkille elokuville, sillä lähes kaikkien suomalaisten elokuvien rahoitus perustuu ainakin osittain elokuvasäätiön tukeen. Vuonna 2022 säätiön tuen osuus pitkistä fiktioensi-iltojen tuotantokustannuksista oli 36 %.

Rahoitus
--------

Suomen elokuvasäätiö toimii itsenäisesti, mutta sen tukitoimintaa tulosohjataan opetus- ja kulttuuriministeriöstä. Säätiö saa tukitoimintaansa tarkoitetut määrärahat valtion budjetista opetus- ja kulttuuriministeriön pääluokkaan sisältyvästä Veikkauksen ja raha-arpajaisten voittovaroista taiteen edistämiseen -momentilta.

Vuonna 2022 säätiö sai ministeriöltä määrärahoja noin 25,1 miljoonaa euroa, josta valtaosa (18,3 miljoonaa euroa) suunnattiin elokuva- ja sarjatuotantoon. Määrärahoista reilut 0,5 miljoonaa euroa oli pandemia-ajan lisätukia. Esitykseen ja levitykseen jaettiin noin 4 miljoonaa euroa, kulttuurivientiin vajaa 0,7 miljoonaa euroa, elokuvafestivaaleille 580 000 euroa ja muun elokuvakulttuurin edistämiseen vajaa 119 000 euroa. Käsikirjoitusapurahoja myönnettiin noin 830 000 euron arvosta.

Säätiön myöntämiin avustuksiin sovelletaan valtionavustuslakia ja lakia valtion rahoituksesta elokuvakulttuurin edistämiseen. Lisäksi säätiön tulee tukitoiminnassaan noudattaa sen voimassa olevia tukiohjeita ja Euroopan komission päätöstä Suomen elokuvatuotannon tukiohjelmasta.

Toimitusjohtajat ja johtajat
----------------------------

Alkuvuosikymmeninä elokuvasäätiötä johti asiamies ja myöhemmin pääsihteeri. Vuodesta 1981 elokuvasäätiöllä on ollut toimitusjohtaja. Toimitusjohtaja vaihtui johtajaksi uuden elokuvalain myötä 2019. Johtaja voidaan nimittää enintään viideksi vuodeksi kerrallaan ja tämän määrärajan täytyttyä enintään yhdeksi jatkokaudeksi.

* Veikko Korkala 1981–1986
* Jukka Vilhunen 1986–1992
* Marianne Möller 1992–1995
* Jouni Mykkänen 1995–2006
* Irina Krohn 2006–2016
* Lasse Saarinen 2016–

Lähteet
-------

1. 1 2 3  Elokuvasäätiön säännöt 1.7.2019 (pdf)  1.7.2019. Suomen elokuvasäätiö. Viitattu 29.5.2022.
2. 1 2  Veli-Pekka Lehtonen: Tuottaja Lasse Saarinen valittiin Elokuvasäätiön uudeksi toimitusjohtajaksi *Helsingin Sanomat*.  8.4.2016. Viitattu 11.4.2016.
3. ↑  Henkilöstö *Suomen elokuvasäätiö*. Viitattu 29.5.2022.
4. ↑  Uusitalo, Kari: "Elokuvasäätiön perustamisesta", *Suomen elokuvasäätiö 1970-1979*, s. 14–21. Suomen elokuvasäätiö, 1980.
5. ↑  Pantti, Mervi: *"Kansallinen elokuva pelastettava". Elokuvapoliittinen keskustelu kotimaisen elokuvan tukemisesta itsenäisyyden ajalla*, s. 275–281. Väitöskirja. Suomalaisen Kirjallisuuden Seura (SKS), 2000.
6. 1 2  Suomen elokuvasäätiön historia *Suomen elokuvasäätiö*. Viitattu 30.5.2022.
7. 1 2 3  FINLEX ® Laki valtion rahoituksesta elokuvakulttuurin edistämiseen 1174/2018 *www.finlex.fi*. Viitattu 3.6.2022.
8. 1 2  Elokuvavuosi 2022 -julkaisu  22.5.2023. Suomen elokuvasäätiö. Viitattu 26.5.2023.
9. 1 2  Esittely Suomen elokuvasäätiö.  Arkistoitu 17.10.2013. Viitattu 23.10.2013.
10. ↑  Meistä *Suomen elokuvasäätiö*. Viitattu 29.5.2022.
11. ↑  Suomen elokuvatuotannon tukiohjelma  26.11.2008. Euroopan komissio.  Arkistoitu 12.4.2016. Viitattu 23.10.2013.
12. ↑  Uusitalo, Kari: *Suomen elokuvasäätiö 1970-1979*. Suomen elokuvasäätiö, 1980.
13. ↑  Pantti, Mervi: *"Kansallinen elokuva pelastettava". Elokuvapoliittinen keskustelu kotimaisen elokuvan tukemisesta itsenäisyyden ajalla*. Väitöskirja. Suomalaisen Kirjallisuuden Seura (SKS), 2000.

Kirjallisuutta
--------------

* Kinnunen, Kalle: *Elokuvasäätiön tuella. Suomalaista elokuvaa tekemässä 1969–2019*. SKS. ISBN 978-951-858-084-6

Aiheesta muualla
----------------

* Suomen elokuvasäätiön kotisivut
* Otto Suuronen: Elokuvasäätiön historia. 24.5.2021. Suomen elokuvasäätiö.